დავით ბილიხოძეს საზოგადოება ბილის სახელით იცნობს, რაც როგორც თავად ამბობს ,,სრულფასოვანი“ ზედმეტსახელია, რადგან ბავშვობიდან მოყოლებული სწორედ ამგვარად მიმართავს მას ყველა. რაც უნდა გასაკვირი იყოს, ის პროფესიით ინფორმაციული ტექნოლოგიების სპეციალისტია და ფოტოგრაფია მისთვის მხოლოდ და მხოლოდ გატაცება იყო, სანამ 2 წლის წინ ხელთ შესაბამისი ფოტოაპარატი არ ჩაუვარდა, ,,ხშირად ვცდილობდი ჩემთვის საინტერესო კადრის აღბეჭდვას, თუმცა დროის უქონლობა და, შესაძლოა, მუზის არქონა მოქმედებდა იმაზე, რომ სერიოზული სახე მიმეცა გატაცებისთვის, რომელიც ახლა სრულად მოიცავს ჩემს ცხოვრებას.. ამ ეტაპზე, ვცდილობ, სულ აქტიური ვიყო, ხშირად ვმოგზაურობ, ამ ჩემს რიტმს კი, ჰაერივით სჭირდება აღბეჭდვა, აღქმა, გადმოცემა. რუტინული სამსახურების შემდგომ, სრული თავისუფლება მივანიჭე თავს და ფუფუნება იმისა, რომ ვაკეთო ის, რაც ბედნიერებას მგვრის და არ მბეზრდება,“–ამბობს ბილი.